Title: กฎกระทรวง ฉบับที่ 4 (พ.ศ. 2529) ออกตามความในพระราชบัญญัติจัดหางานและคุ้มครองคนหางาน พ.ศ. 2528 (ฉบับ Update ล่าสุด)

กฎกระทรวง

กฎกระทรวง
ฉบับที่ ๔ (พ.ศ. ๒๕๒๙)
ออกตามความในพระราชบัญญัติจัดหางานและคุ้มครองคนหางาน
พ.ศ. ๒๕๒๘[๑]

อาศัยอำนาจตามความใน
มาตรา ๕ มาตรา ๑๕ วรรคหนึ่ง และมาตรา ๔๗
แห่งพระราชบัญญัติจัดหางานและคุ้มครองคนหางาน พ.ศ. ๒๕๒๘
รัฐมนตรีว่าการกระทรวงมหาดไทยออกกฎกระทรวงไว้ ดังต่อไปนี้

ข้อ ๑ 
ผู้รับอนุญาตผู้ใดประสงค์จะจดทะเบียนลูกจ้างซึ่งทำหน้าที่เกี่ยวกับการจัดหางานของผู้รับอนุญาต
ให้ยื่นคำขอต่อนายทะเบียนตามแบบ จง. ๘
ท้ายกฎกระทรวงนี้พร้อมด้วยหลักฐานตามที่ระบุไว้ในแบบดังกล่าว

ข้อ ๒ 
ผู้รับอนุญาตผู้ใดประสงค์จะจดทะเบียนตัวแทนจัดหางานของผู้รับอนุญาต
ให้ยื่นคำขอต่อนายทะเบียนตามแบบ จง. ๙
ท้ายกฎกระทรวงนี้พร้อมด้วยหลักฐานและหลักประกันตามที่ระบุไว้ในแบบดังกล่าว
หลักประกันตามวรรคหนึ่ง
ต้องเป็นเงินสด พันธบัตรของรัฐบาลไทย หรือสัญญาค้ำประกันของธนาคาร
ในกรณีที่หลักประกันตามวรรคสองเป็นสัญญาค้ำประกันของธนาคารให้ใช้ตามแบบ
จง.๑๐ ท้ายกฎกระทรวงนี้

ข้อ ๓ 
เมื่อได้รับคำขอแล้ว
ให้นายทะเบียนซึ่งได้รับคำขอตรวจสอบว่าลูกจ้างหรือตัวแทนจัดหางานมีคุณสมบัติและไม่มีลักษณะต้องห้ามตามมาตรา
๑๕ วรรคสอง หรือไม่เมื่อปรากฏว่าลูกจ้างหรือตัวแทนจัดหางานมีคุณสมบัติครบถ้วน
ไม่มีลักษณะต้องห้าม และผู้รับอนุญาตได้วางหลักประกันตามมาตรา ๑๖ แล้ว
ให้รับจดทะเบียนลูกจ้างหรือตัวแทนจัดหางานนั้น
และมีหนังสือแจ้งให้ผู้รับอนุญาตผู้ขอจดทะเบียนทราบ

ข้อ ๔ 
ให้ผู้รับอนุญาตปิดรูปถ่าย
และชื่อของลูกจ้างและตัวแทนจัดหางานที่ได้จดทะเบียนไว้แล้วไว้ในที่เปิดเผยและเห็นได้ง่าย
ณ สำนักงานที่ระบุไว้ในใบอนุญาต

ข้อ ๕ 
การยื่นคำขอตามกฎกระทรวงนี้ ในกรุงเทพมหานคร ให้ยื่น ณ
สำนักงานทะเบียนจัดหางานกลาง กรมแรงงาน ในจังหวัดอื่นให้ยื่น ณ
สำนักงานทะเบียนจัดหางานจังหวัดที่ผู้รับอนุญาตตั้งสำนักงานอยู่ในเขตจังหวัดนั้น

ให้ไว้ ณ วันที่ ๑๘
กุมภาพันธ์ พ.ศ. ๒๕๒๙
พลเอก สิทธิ  จิรโรจน์
รัฐมนตรีว่าการกระทรวงมหาดไทย

[เอกสารแนบท้าย]

๑.
แบบ จง. ๘ คำขอจดทะเบียนลูกจ้าง
๒[๒]. แบบ จง. ๙
คำขอจดทะเบียนตัวแทนจัดหางาน
๓.
แบบ จง. ๑๐ สัญญาค้ำประกันของธนาคาร

(ดูข้อมูลภาพจากกฎหมาย)

หมายเหตุ :-
เหตุผลในการประกาศใช้กฎกระทรวงฉบับนี้ คือ เนื่องจากมาตรา ๒๕ วรรคหนึ่งและมาตรา ๔๗
แห่งพระราชบัญญัติจัดหางานและคุ้มครองคนหางาน พ.ศ. ๒๕๒๘
บัญญัติให้ผู้รับอนุญาตจัดหางานให้คนหางานทำงานในประเทศและผู้รับอนุญาตจัดหางานให้คนหางานเพื่อไปทำงานในต่างประเทศต้องจดทะเบียนลูกจ้างและตัวแทนจัดหางานต่อนายทะเบียนตามหลักเกณฑ์
วิธีการ และเงื่อนไขที่กำหนดในกฎกระทรวง จึงจำเป็นต้องออกกฎกระทรวงนี้

กฎกระทรวงฉบับที่
๑๐ (พ.ศ. ๒๕๓๘)ออกตามความในพระราชบัญญัติจัดหางานและคุ้มครองคนหางานพ.ศ. ๒๕๒๘[๓]

หมายเหตุ :-
เหตุผลในการประกาศใช้กฎกระทรวงฉบับนี้ คือ เนื่องจากแบบ จง.๙ ท้ายกฎกระทรวง
ฉบับที่ ๔ (พ.ศ. ๒๕๒๙) ออกตามความในพระราชบัญญัติจัดหางานและคุ้มครองคนหางาน พ.ศ.
๒๕๒๘
ไม่เหมาะสมและไม่สอดคล้องกับเจตนารมณ์ของกฎหมายที่มุ่งหมายจะกำหนดให้เฉพาะแต่บุคคลธรรมดาเท่านั้นที่จะจดทะเบียนเป็นตัวแทนจัดหางานได้
สมควรแก้ไขเพิ่มเติมแบบ จง. ๙ ให้เหมาะสมและสอดคล้องกับเจตนารมณ์ดังกล่าว
จึงจำเป็นต้องออกกฎกระทรวงนี้

วิภา/ผู้จัดทำ
๑๓ มีนาคม ๒๕๕๕

จุฑามาศ/ปรับปรุง
๑๙ พฤศจิกายน ๒๕๕๘

[๑] ราชกิจจานุเบกษา
เล่ม ๑๐๓/ตอนพิเศษ ๓๓/หน้า ๘/๒๘ กุมภาพันธ์ ๒๕๒๙

[๒] แบบ จง.๙
แก้ไขเพิ่มเติมโดยกฎกระทรวงฉบับที่ ๑๐ (พ.ศ. ๒๕๓๘)
ออกตามความในพระราชบัญญัติจัดหางานและคุ้มครองคนหางาน พ.ศ. ๒๕๒๘

[๓] ราชกิจจานุเบกษา เล่ม ๑๑๒/ตอน ๓๙ ก/หน้า ๖/๒๒ กันยายน ๒๕๓๘